钦定古今图书集成/理学汇编/经籍典/第077卷 > 宋吴沆易璇玑上 > 《求彖篇》第九
## 钦定古今图书集成/理学汇编/经籍典/第077卷 > 宋吴沆易璇玑上 > 《求彖篇》第九

成卦之体，不在一隅，求彖之端，不可一途。女正位乎
内，男正位乎外。《家人》也，而卦中有六二、九五者多矣，
岂皆可谓之“家人”乎？柔来而文刚，分刚上而文柔，《贲》
也，而内卦有柔，外卦有刚者亦多矣，岂皆可谓之“贲”
乎？盖《家人》《贲》者，其象各三，而此特其一也。家道以妇
人为主，而巽为长女，离为中女，长女在上，中女在下，
其义一也。“家道尚严，内明而外巽，由中及外，火烈而
风行”，其义二也。女正位乎内，男正位乎外，其义三也。
《贲》以受色为主，物不止则不能受色，艮止而离明，其
义一也。火盛于山，因山而成色，山下有火，其义二也。
“柔来而文刚”，分刚上而文柔，其义三也。如止以男女
位正，宜莫如《既济》，而坎上离下，不可以为《家人》也。如
止以刚柔相交，宜莫如《未济》，而离上坎下，不可以为
《贲》也。故《彖》也者，特因其卦而明其德，非谓卦之德止
于此而已也。历观众卦之德，有举其一，有举其二，有
举其三，如“险而止蒙，顺以动豫”，此举其一者也。如“履
柔履刚”，既指三而言，“履帝位而不疚”，又指五而言，此
举其二者也。如巽乎“水而上水，井盖取诸汲。”“改邑不改井”，乃取诸刚中。“木上有水，井乃取诸养而不穷。”是
举其三者也。卦举其三，可谓详矣，而先儒犹有阴阳、
虚实动静之说，以谓“阳虚而静，故在初为泥，在四为
甃，在上为收。阳实而动，故在二为射鲋，在三为渫，在
五为寒泉。”是举其三者，义犹未尽，而况举其一二者
乎？